《不浮欲卜居霅川而未决再用韵趣之》
宋代·高斯得

君如夏日槐，浓阴正亭午。我如秋渚莲，心老味加苦。

卜居既未秋，会面真堪数。二米同一稃，何时如秬黍。

我今居异邦，一齐咻众楚。出门无所诣，欲话谁晤语。

盍念荆同生，毋忧豆逢煮。急来共伏腊，相与续妣祖。

昔人兄弟多，八龙及三虎。安有予二人，而堪长龃龉。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。